REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj:

27. mart 2013. godine

B e o g r a d

I N F O R M A C I J A

O JAVNOM SLUŠANjU ODBORA ZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANOM 21. MARTA 2013. GODINE

 U Domu Narodne skupštine je 21. marta 2013. godine, održano javno slušanje na temu „Položaj ratnih veterana u Srbiji“.

 Javnom slušanju su prisustvovali: Milica Dronjak, predsednica Odbora, Saša Dujović, član Odbora i predsednik Pododbora za pitanja ratnih veterana i žrtava ratova od 1991. do 1999. godine, Sanja Čeković i Aleksandar Pejčić, članovi Odbora, Miodrag Linta, Miletić Mihajlović i Velimir Stanojević, zamenici članova Odbora, Milorad Stošić, Janko Veselinović, Milan Lapčević i Radoslav Milovanović, narodni poslanici, Negovan Stanković, državni sekretar u Ministarstvu rada, zapošljavanja i socijalne politike, Vladimir Đukić, državni sekretar u Ministarstvu zdravlja, pukovnik Slađan Ristić, načelnik Uprave za tradiciju, standard i veterane Ministarstva odbrane, Milica Ilić iz Ministarstva finansija i privrede, Goran Bašić, zamenik Zaštitnika građana, Radovan Samardžić, načelnik Klinike za psihijatriju Vojnomedicinske akademije, Branislava Vajagić, izvršna direktorka Centra za ratnu traumu iz Novog Sada, Dragomir Vasić, predsednik Unije ratnih veterana i invalida Srbije, Radiša Milivojević, predsednik Udruženja ratnih vojnih invalida i porodica palih boraca Srbije, Biljana Ledeničan, projektni menadžer Programa Ujedinjenih nacija za razvoj, kao i predstavnici udruženja boraca, ratnih vojnih invalida, porodica palih boraca, organa jedinica lokalne samouprave i zainteresovani građani.

 Otvarajući javno slušanje na temu „Položaj ratnih veterana u Srbiji“, **Milica Dronjak, predsednica** **Odbora** za rad, socijalna pitanja, društvenu uključenost i smanjenje siromaštva ukazala je da se ono organizuje zajedno sa Podoborom za pitanja ratnih veterana i žrtava ratova od 1991. do 1999. godine i ujedno zahvalila Programu Ujedinjenih nacija za razvoj (UNDP) na podršci u organizovanju ovog skupa.

 Predsednica je istakla da ratni vojni invalidi predstavljaju posebno ugroženu društvenu grupu i kategoriju korisnika socijalne zaštite koja zaslužuje da se o njenom položaju, pravima i životnim problemima u domaćoj javnosti povede ozbiljna diskusija, koja treba da rezultira usaglašavanjem stavova u vidu zaključaka o prioritetima delovanja države u ovoj oblasti, kao i o prioritetima koji su značajni za omogućavanje normalnog života populacije ratnih vojnih invalida i članova njihovih porodica. Predsednica se saglasila sa činjenicom da su problemi ratnih vojnih invalida višeslojni i da podrazumevaju potrebu da se aktivno radi na izmeni zakonodavnog okvira, da se unaprede mogućnosti ostvarivanja prava u oblasti socijalne i zdravstvene zaštite i osiguranju i da se u celini razviju odnosi između resornog ministarstva i registrovanih organizacija ratnih vojnih invalida, u cilju analize celokupne situacije i iznalaženja najboljih rešenja za obe zainteresovane strane.

 Istakla je da je stepen odgovornosti koji Narodna skupština ima prema populaciji ratnih vojnih invalida, izuzetno veliki i da je neophodno postići konsenzus oko donošenja novog zakona i prioritetnih pitanja od značaja za ovu populaciju, kao i da se omogući da Zakon bude osnov unapređenja njihovog položaja.

 Smatra da organizovanje javnog slušanja na ovu temu, predstavlja najbolji način da se započne diskusija o pravima i položaju ratnih vojnih invalida i mogućnostima države da unapredi njihov položaj. Shodno tome Odbor će na svojoj sednici, nakon održanog javnog slušanja, doneti zaključke, o čemu će biti obavešteni svi učesnici.

 **Saša Dujović**, **član Odbora i predsednik Pododbora** za pitanja ratnih veterana i žrtava ratova od 1991. do 1999. godine, istakao je da je predsednica Odbora do sad podržala sve aktivnosti Pododbora koje se odnose na poboljšanje statusa ratnih veterana u Srbiji. Rekao je da su se Odbor i Pododbor potrudili da na današnje javno slušanje pozovu kompetentne sagovornike – predstavnike ministarstava i ostalih relevantnih državnih institucija i nevladinih organizacija. On sam, kao pripadnik populacije ratnih veterana, smatra da se danas u Srbiji značaj ove grupe ljudi minimizira i da odnos države prema njima, nije onakav kakav oni i članovi njihovih porodica zaslužuju. Otud i različiti oblici podsticanja državnih organa da se što pre započne proces promene odnosa prema njima i davanja ovoj populaciji prava koja joj pripadaju. Smatra da bi upravo donošenje zakona u ovoj oblasti predstavljalo deo sistemskog rešavanja ovog problema.

 **Negovan Stanković, državni sekretar** u Ministarstvu rada, zapošljavanja i socijalne politike obraćajući se prisutnima rekao je da se ratnim veteranima i žrtvama rata pruža posebna zaštita u skladu sa zakonom, da sistem boračko-invalidske zaštite uređuje i obezbeđuje Republika, u skladu sa Ustavom. Naglasio je da trenutno zaštitu ovih korisnika uređuje šest zakona, dve uredbe Vlade i oko 20 drugih podzakonskih akata, kao i određeni broj propisa lokalnih samouprava. Prvostepeni organi u izvršavanju propisa iz ove oblasti su opštinske službe, a drugostepeni Pokrajinski sekretarijat za socijalnu zaštitu, Uprava Grada Beograda, odnosno Ministarstvo rada, zapošljavanja i socijalne politike. Državni sekretar je ukazao i na to da strukturu boračko-invalidske zaštite, čine osnovna prava koja se priznaju kao vid naknade štete za nastalo telesno oštećenje, odnosno pogibiju ili smrt člana porodice i dopunska prava, koja se priznaju u zavisnosti od materijalnih i drugih uslova korisnika i članova njegovog porodičnog domaćinstva. Ukoliko ispunjavaju propisane uslove, korisnici mogu ostvariti i više prava, tako da realnu zaštitu korisnika treba sagledavati kroz zbir svih ostvarenih primanja, odnosno prava. Istakao je da trenutno u Srbiji ima oko 43, 5 hiljade korisnika ovih prava, sa oko 85 hiljada ukupnih prava, pri čemu mesečno izdvajanje države u proseku iznosi milijardu i 250 miliona.

 Kada je reč o položaju ratnih veterana, državni sekretar je rekao da pre svega treba definisati pojam „ratnog veterana“, kao i ko to treba da učini. S tim u vezi postavlja se pitanje koliko je vremena neko trebalo da provede u ratu da bi dobio status ratnog vojnog veterana, ko čini ovu populaciju da li su to samo pripadnici JNA, ili i Vojske Srbije i Crne Gore, zatim, Vojske Srbije, kao i da li tu spadaju pripadnici policije, teritorijalne odbrane, civilne zaštite, lekari koji su u toku oružanih dejstava bili u jedinicama. Neophodno je ovde pomenuti i pitanje izbeglica koje su učestvovale u ratu, a ne mogu biti zaboravljeni ni dobrovoljci. Takođe, u svim oružanim akcijama je bilo i učešća stranaca. S tim u vezi ukupan broj ratnih veterana je takođe jedno od ključnih pitanja, što zahteva ne samo razgovore, već i društveni konsenzus u pogledu određivanja odnosa društva i države prema njima. Donošenjem novog zakona, prema rečima Stankovića, ovaj problem bi trebalo prevazići, kao i objedinjavanje svih prava koja učesnici ratova uživaju. Kratko se osvrnuvši na način organizovanja boraca, odnosno ratnih veterana, Stanković je rekao da u Srbiji ima preko 100 registrovanih udruženja, da njihov broj stalno raste, pa se nameće pitanje da li sva ova udruženja zastupaju stvarne interese ratnih veterana, da li možda dolazi do određenih zloupotreba, kao i da li ova populacija zaista ima koristi od tolikog broja udruženja. Državni sekretar se takođe osvrnuo i na jedan od osnovnih problema populacije ratnih veterana, a to je nezaposlenost. Smatra da bi osmišljavanjem različitih programa i donošenjem novih zakonskih rešenja, trebalo uticati na to da pripadnici ove populacije, ukoliko ispunjavaju iste uslove kao i ostali kandidati, imaju prednost pri zapošljavanju, kao i u ostvarivanju raznih drugih prava iz društvenog života.

 Istakao je da zakon čije se donošenje očekuje, treba da bude pravičan i prihvaćen od najvećeg broja pripadnika ove populacije, a da bi se došlo do najboljeg zakonskog rešenja, najpre bi trebalo definisati ko je sve u Srbiji korisnik ovih prava, koliko ih je i ko sve treba da ima status retnog veterana, kako bi moglo na adekvatan način da im se pomogne. Izrazio je nadu da će diskusija koja će uslediti, ponuditi makar neke odgovore na brojna pitanja.

 **Vladimir Đukić, državni sekretar** u Ministarstvu zdravlja rekao je da je njegovo Ministarstvo rešeno da u toku ovog mandata Vlade, učini sve da se prava, koja ratni vojni invalidi imaju, na osnovu Zakona o zdravstvenom osiguranju, ostvaruju na kvalitetan način i u skladu sa principima moderne svetske prakse. Ratni vojni invalidi, mirnodopski vojni invalidi i civilni invalidi rata, kao osigurana lica, imaju pravo na obaveznu zdravstvenu zaštitu, oslobođeni su plaćanja participacije za lečenje i na lekove sa liste A i B (gde spada oko 90% lekova). Oni takođe ostvaruju pravo na medicinsku rehabilitaciju i pomagala, a akt kojim se utvrđuje vrsta indikacija za korišćenje medicinske rehabilitacije, dužina njenog trajanja, način i postupak njenog ostvarivanja, kao i metod upućivanja na rehabilitaciju, donosi Republički fond za zdravstveno osiguranje. Navedena lica takođe, prema rečima državnog sekretara, imaju pravo na lečenje na Vojnomedicinskoj akademiji, na način i po postupku predviđenim za sve druge zdravstvene ustanove – za osiguranike Grada Beograda uz uput izabranog lekara, dok za sve druge osiguranike, uput izabranog lekara overavaju prvostepena lekarska komisija Republičkog fonda i VMA. Pored VMA i Kliničkog centra Srbije, u plan mreže zdravstvenih ustanova su u poslednjih nekoliko godina uključene i vojne bolnice u Nišu i Novom Sadu. Ministarstvo zdravlja je u više navrata dostavljalo Republičkom fondu svoj stav o potrebi i mogućnosti nesmetanog upućivanja vojnih invalida na lečenje u sve rehabilitacione centre, kao i druge ustanove u kojima je započeto lečenje pacijenata. Ministarstvo je prihvatilo i sugestiju udruženja ratnih i mirnodopskih vojnih invalida Srbije, koja se odnosi na potrebu da i mirnodopski vojni invalidi budu obuhvaćeni odredbom člana 22. Zakona o zdravstvenom osiguranju.

 Pomenuvši posttraumatski ratni sindrom, istakao je da je ovaj pojam zabeležen još u Staroj Grčkoj, pa smatra da je potpuno normalno da danas, nakon toliko godina, svaka država rešava ovaj problem, na način za koji smatra da je najpogodniji.

 **Slađan Ristić, načelnik** Uprave za tradiciju, standard i veterane Ministarstva odbrane, rekao je da ova Uprava postoji tri godine, ali da već ostvaruje svoju ulogu u okviru Ministarstva, koja se ogleda u pružanju pomoći Vladi i državi da ova populacija, krajnje podređenog položaja, dobije zasluženi status. U tri godine postojanja Uprava je imala vrlo dobru saradnju sa resornim Ministarstvom rada, njeni predstavnici su uključeni u rad pojedinih tela Vlade, kao npr. u Komisiju za nestala lica, Savet za pitanja ratnih veterana, Odbor za negovanje tradicije oslobodilačkih ratova. Uprava je na osnovu godišnjeg plana rada, registrovala preko 15 tradicionalnih i veteranskih udruženja sa kojima aktivno sarađuje. Pomenuo je da je u skladu sa odredbama Pravilnika o načinu isplate nadoknada vojnim obveznicima (iz 1994. godine), izvršena isplata vojnim obveznicima koji su za vreme NATO bombardovanja vršili vojnu obavezu. Sve ostalo što se odnosi na pokrenute postupke, Uprava prosleđuje nadležnoj Direkciji za imovinsko-pravne poslove Sekretarijata Ministarstva odbrane. Kad je u pitanju prednost pri zapošljavanju, pod jednakim uslovima, supružnika, odnosno dece palih boraca, u ustanovama Ministarstva odbrane i Vojske Srbije, ovo je regulisano članom 125. Zakona o Vojsci Srbije. Osim toga, rekao je da se pripadnici udruženja, često obraćaju Upravi pitanjem nedovoljno rešenog statusa boraca učesnika ratova od 1991. do 1999. godine, niskog standarda porodica palih boraca, teškog materijalnog položaja boračke populacije, odavanja priznanja učesnicima ratova (kroz davanje nagrada, dodele odlikovanja i sl.), zdravstvenog osiguranja za supruge i školovanja dece boraca i članova njihovih porodica. Smatra da sve navedeno ima osnova da bude obuhvaćeno rešenjima novog zakona.

 Izneo je određene predloge za unapređenje položaja ratnih veterana i porodica palih boraca. Mišljenja je da bi najpre trebalo poboljšati saradnju sa Poverenikom za zaštitu ravnopravnosti, u cilju rešavanja konkretnih problema veterana; poboljšati saradnju s Unijom poslodavaca i Nacionalnom službom za zapošljavanje, u cilju većeg stepena primene Zakona o profesionalnoj rehabilitaciji i zapošljavanju osoba s invaliditetom; poboljšati saradnju s udruženjima, u pogledu novih predloga za otklanjanje arhitektonskih barijera i obezbeđivanja većeg stepena pristupačnosti za osobe s invaliditetom i osobe smanjene pokretljivosti; uspostaviti adekvatniju horizontalnu i vertikalnu signalizaciju; kao i saradnju sa nadležnim ministarstvom u pogledu što adekvatnije primene pravilnika o tehničkim standardima pristupačnosti. Istakao je da sve navedeno predstavlja konkretne probleme, koji su još izraženiji u manjim sredinama. Rekao je da je neophodno i razmotriti mogućnost otvaranja centara za ratnu traumu i psihološka savetovališta. Naveo je da je neophodno poboljšati saradnju sa Ministarstvom prosvete, nauke i tehnološkog razvoja, u pogledu donošenja adekvatne pravne regulative za zaštitu dece ratnih veterana, kroz dodelu stipendija za školovanje, davanje prioriteta pri dodeli učeničkih i studentskih domova, prava na besplatne udžbenike itd. Takođe, smatra da je neophodno i preduzimanje mera u podizanju svesti građana u pogledu poštovanja prava ratnih veterana, a posebno osoba s invaliditetom. Smatra korisnim uvođenje specijalnih info-linija u Ministarstvu (ili u okviru nekog drugog organa), preko kojih bi stručna lica davala savete navedenoj kategoriji, o načinima na koje mogu da ostvare svoja prava. Istakao je da bi trebalo predložiti ili preduzeti mere u vezi sa rešavanjem pitanja uplate doprinosa za zdravstveno osiguranje ovih lica, od strane Republike Srbije, na račun određenih ministarstava, s obzirom na to da oni i po drugom osnovu ispunjavaju uslove kod Republičkog fonda za zdravstveno osiguranje.

 **Radiša Milivojević, predsednik** Udruženja ratnih vojnih invalida i porodica palih boraca Srbije, najpre je istakao da ova populacija nije zadovoljna odnosom vlasti prema njoj. Izneo je utisak da su njihova prava vremenom sve manja, zbog čega je mnogo dopisa upućivano različitim predstavnicima vlasti, sa zahtevom za poboljšanje njihovog položaja. Međutim, umesto preko institucija države, tvrdi da su do svih prava, koja su do danas ostvarili, došli protestima na ulici, zahvaljujući sopstvenoj upornosti. Pomenuo je da banjsko lečenje, koje je predstavnik Ministarstva zdravlja naveo kao jedno od prava ove populacije, u praksi nije slučaj. Kritikovao je birokratski odnos prema delu ove populacije. Smatra da proceduru za zamenu ortopedskih pomagala treba maksimalno pojednostaviti, makar kad su u pitanju trajno invalidna lica. Zatim, istakao je da mnogi pripadnici ove populacije žele da se leče u vojno-medicinskim ustanovama, na šta po zakonu i imaju pravo, međutim, opet komplikovana procedura stvara problem. Pomenuo je i pitanje lekova i istakao da su oni skupi, a da sumnja da se, kao što je rečeno, poštuje pravo pripadnika ove populacije da ih dobijaju besplatno. Istakao je da postoje različite neusklađenosti, a to ponekad prelazi i u diskriminatorski odnos prema ovoj populaciji, kao što je slučaj sa subvencijama za račune za struju i komunalije na teritoriji Beograda, za razliku od ostalih opština. Nije želeo da otvara pitanje zapošljavanja, s obzirom na ekonomsku situaciju u zemlji i na činjenicu da je danas i zdravim osobama problem da nađu posao, ali se osvrnuo na stambene probleme i postavio pitanje kad je poslednji put država namenski izgradila stan za pripadnika ove populacije. Takođe je postavio pitanje zbog čega se vojnim invalidima ne dozvoljava otkup tzv. boračkih stanova. Osvrnuo se i na pitanje zakona koji uređuje prava vojnih invalida, istakavši da je zastareo i da uveliko postoji potreba za novim. Izneo je predlog da se ponovo oformi zasebno ministarstvo koje bi se bavilo pitanjima ove populacije, a smatra da je to izvodljivo s obzirom na to da u okviru Ministarstva rada, zapošljavanja i socijalne politike, već postoji Sektor za boračko-invalidsku zaštitu. Istakao je da nije u redu što je ukinuta mogućnost davanja doborovoljnih donacija ratnim vojnim invalidima, kao i da su zloupotrebe do kojih je dolazilo, mogle biti izbegnute većom kontrolom. Kritikovao je i to što je Ministarstvo prosvete ukinulo stipendije deci ratnih vojnih invalida i palih boraca. Na kraju je istakao da bi trebalo da postoji nadležni državni organ, koji bi zaštitu interesa ratnih vojnih invalida, stavljao na prvo mesto.

 **Dragomir Vasić, predsednik** Unije ratnih veterana i invalida Srbije je istakao da predstavnici populacije koju zastupa, sa nestrpljenjem očekuju novi zakon. Kad su u pitanju pali borci i njihove porodice, smatra da se prema njima treba odnositi sa dužnim poštovanjem. Jedan od načina za to su spomen-obeležja i davanje ulicama imena palih boraca. Takođe, smatra da bi na nivou republike, trebalo pokrenuti inicijativu za postavljanje jednog centralnog spomen-obeležja za period od 1990. do 1999. godine i da bi bilo od velikog značaja kada bi ovu inicijativu pokrenuli baš narodni poslanici. Istakao je da bi narodni poslanici problemima populacije ratnih veterana, trebalo da priđu jednoglasno i isključivo kroz potrebu da se oni reše. Smatra da je Narodna skupština primerenije mesto za rešavanje njihovih problema, od ulice, pa je izrazio nadu da će ubuduće u okviru ove institucije moći da pokreću pitanja koja zahtevaju rešavanje. Pohvalio je dosadašnja zalaganja Sektora za boračko-invalidsku zaštitu u okviru Ministarstva (koja su bila u skladu sa finansijskim mogućnostima) i složio se da preveliki broj udruženja u ovoj oblasti predstavlja problem. Međutim, smatra da bi ovo pitanje moglo da se uredi izmenom Zakona o udruženjima. S druge strane, istakao je da bi predstavnici ovih udruženja trebalo da se dogovore oko toga gde je težište problema i odakle bi trebalo da počne njihovo rešavanje.

 **Branislava Vajagić, izvršna direktorka** Centra za ratnu traumu iz Novog Sada objasnila je da je Centar osnovala grupa sturčnjaka (psihologa, psihijatara i neuropsihijatara) 1999. godine, sa ciljem pružanja savetodavnih usluga svim građanima Novog Sada tokom bombardovanja. Međutim, 2002. godine se projektom koji se odnosio na ratnu traumu, ova organizacija jasno usmerila na pružanje podrške ratnim veteranima i članovima njihovih porodica, sa misijom ublažavanja psihičkih posledica ratova na pojedinca, porodicu i društvo. Istakla je da je u početku bilo vrlo teško koncipirati programe, jer se nije znao ni broj korisnika koji treba da ih koriste. Cifra i danas varira, od 400 do 700 hiljada učesnika rata, a ni za 14 godina rada Centra zaposleni u njemu nisu uspeli da dođu do nekog približnijeg broja. Rekla je da je pored direktnog pružanja savetodavnih usluga (individualno i grupno), kroz Centar od početka rada prošlo više od sedam hiljada ljudi, a rađeno je na društvenom prepoznavanju i uvažavanju psihičkih posledica ratova, što posleratnom društvu olakšava da svim svojim građanima omogući održiv mir kao perspektivu. Tokom svog rada, u Centru su uspeli psihičke posledice da svrstaju u nekoliko grupa, pre svega kroz poremećeni sistem vrednosti, povećan nivo nasilnog rešavanja konflikata u svim sferama društva, netoleranciju i netrpeljivost, kao i kroz ratnu traumu kod onih koji jesu i nisu nosili oružje. Najčešći problemi identifikovani u radu sa korisnicima Centra, jesu ratna trauma i posttraumatski stresni poremećaj, značajan broj samoubistava (za šta takođe ne postoji tačan broj na teritoriji RS), bolesti zavisnosti, doživljaj odbačenosti, ali i realna marginalizacija, kao i snižena frustrativna tolerancija. Naglasila je da se psihičke posledice ratova teško prepoznaju u široj zajednici, pre svega zbog neadekvatnog zakonskog okvira i definisanja statusa učesnika ratova, nepostojanja sistematskog praćenja onih oblasti života koje bi mogle da ukažu na negativne psihičke posledice ratova na stanovništvo, nepostojanja mera za sprečavanje, razrešavanje i prevazilaženje problema, koji često jesu u direktnoj ili indirektnoj vezi sa posledicama ratova, kao i zbog stalno izražene predrasude i stereotipa o učesnicima ratova. Navela je i razultat istraživanja profesora Špirića sa VMA, koji ukazuju da je zdravstveno stanje veteranske populacije kod nas ugroženo, a da je čak 28,8% veterana bolovalo od posttraumatskog stresnog poremećaja, dok ih je danas 8,8%, što preneseno u brojke govori da između 50 i 60 hiljada ljudi i danas boluje od ovog poremećaja. Izlaganje je završila iznošenjem najvećeg problema sa kojim se u Centru susreću, a to je nedovoljna i neadekvatna edukacija, kako stručnjaka i veterana, tako i članova njihovih porodica, u pogledu načina kako da se nose sa pitanjem ratne traume, kao i nemogućnost da se ovim pitanjem stručnjaci bave na adekvatan i sofisticiran način.

 U diskusiji su učestvovali: Aleksandar Pejčić, Janko Veselinović, Milorad Stošić, Miodrag Linta, Saša Dujović, Vladimir Đukić, Aleksandar Dragišić, Sreten Lazović, Milenko Stanić, Jovanka Pavlović, Radovan Samardžić, Stevo Kovačević, Miroslav Vuković, Negovan Stanković, Nikola Medaković i Goran Bašić.

 **Aleksandar Pejčić**, narodni poslanik, rekao je da mu je čast da se obrati skupu i izrazio žaljenje što nisu prisutni i pojedini ministri, za koje smatra da su trenutno najkompetentniji za rešavanje problema o kojima je danas reč. Istakao je da je za rešavanje problema ratnih veterana na sistemski način, najpre neophodna politička volja. Na tekst Predlog zakona o boračko-invalidskoj zaštiti, koji je podneo narodni poslanik Saša Dujović, ima određene primedbe, ali je negodovao što se isti još uvek nije našao na dnevnom redu Skupštine, pa se pita da li Vlada uopšte prepoznaje važnost donošenja zakona kojim će se štititi prava ratnih veterana. Naglasio je da su mnoge zemlje u okruženju već donele ovakav zakon. Takođe, postavio je i pitanje šta Vlada misli da preduzme u vezi sa presudama Evropskog suda za ljudska prava u Strazburu. Izrazio je nadu da će predstavnici Vlade u najskorije vreme, u dogovoru sa predstavnicima udruženja, početi da rešavaju ova važna pitanja.

 **Janko Veselinović**, narodni poslanik osvrnuo se na obolele od posttraumatskog stresnog poremećaja i ukazao da sama brojka od 50 do 60 hiljada obolelih zahteva brigu i porodice, i šireg okruženja, ali i države. Smatra da dosta toga mogu da učine i Grad Beograd i jedinice lokalne samouprave. Mišljenja je da će postavljanje spomen-ploča poginulima u prethodnim ratovima, u svim opštinama i gradovima, jasno pokazati da država ceni to što su ljudi dali živote za slobodu naroda i da zaslužuju da to bude na dostojan način obeleženo. Smatra da je važno više učiniti na polju resocijalizacije, jer misli da novčana nadoknada sama po sebi nije dovoljna, ukoliko su ovi ljudi odbačeni od strane društva i ukoliko nema insititucija koje brinu o njima. Pozvao je narodne poslanike da ovo pitanje ne posmatraju iz stranačkog ugla, jer je to nacionalno pitanje oko koga se mora postići konsenzus, a ljudi koji su stradali moraju imati podršku svih.

 **Milorad Stošić**, narodni poslanik, rekao je da je i sam bio učesnik ratova od 1991. do 1999. godine. Složio se da ovo javno slušanje ne bi trebalo da se pretvori u političku tribinu, već da bude mesto na kom će se čuti o problemima ove populacije i predlozima za njihovo rešavanje. Rekao je da za sad nije primetio da postoji dobra volja ni lokalne samouprave, ni države da se ovi problemi reše. Izrazio je nadu da će radna grupa Ministarstva rada, koja je zadužena za izradu Nacrta zakona o boračko-invalidskoj zaštiti, svoj posao uskoro privesti kraju i da će se on što pre naći u skupštinskoj proceduri.

 **Miodrag Linta**, narodni poslanik, složio se da bi pitanja ratnih veterana, trebalo definisati kao pitanje od nacionalnog interesa i rešiti ga na sistemski način. S obzirom na postojeća dva teksta predloga zakona o boračko-invalidskoj zaštiti i jedan tekst nacrta zakona na kom se još uvek radi, smatra da bi bilo dobro organizovati javnu raspravu, na kojoj bi bilo pokušano uspostavljanje konsenzusa o sva tri teksta, što bi vodilo ka jedinstvenom zakonskom rešenju. Skrenuo je pažnju na to da veliki broj ratnih veterana (boraca sa teritorije Srpske Krajine) nije obuhvaćen postojećim zakonom iz 1998. godine, pa smatra da bi budući zakon i njih trebalo da uzme u obzir, odnosno da budu obuhvaćeni svi borci koji su učestvovali u ratovima od avgusta 1990. do 1999. godine, kako niko ne bi bio diskriminisan.

 **Saša Dujović** je istakao da je suština današnjeg javnog slušanja da se čuje o problemima ove populacije i o njihovom položaju u društvu, dok nedonošenje novog zakona predstavlja samo jedan deo tih problema. Rekao je da zajedno treba raditi na razbijanju stereotipa koji vlada – da ratni veterani predstavljaju teret ovog društva i da treba uticati na to da se društvena svest u vezi sa tim promeni. Još jednom je zahvalio predsednici i svim članovima Odbora na podršci u održavanju ovog javnog slušanja, s obzirom na to da je odluka o njegovom održavanju, doneta jednoglasno.

 **Vladimir Đukić**, državni sekretar, objasnio je da je on insistirao da u ime ministarke zdravlja, prisustvuje javnom slušanju, jer je smatrao da kao doborovoljac u ratnim jedinicama i načelnik saniteta Prve gardijske brigade, predstavlja najboljeg sagovornika ratnim veteranima. Osim toga, obećao je da će lično organizovati sastanak sa predstavnicima Ministarstva prosvete, nauke i tehnološkog razvoja, na temu vraćanja ukinutih stipendija za decu ratnih vojnih invalida i palih boraca. Što se tiče pomenute potrebe skraćivanja procedure za dobijanje ortopedskih pomagala, zamolio je predstavnike udruženja da zakažu sastanak u Ministarstvu zdravlja, na kom će pokušati da reše ovaj problem. Na isti način će biti rešen i problem koji se odnosi na to da ratni veterani ne koriste svoje pravo boravka u banjskim lečilištima. Istakao je da besplatni lekovi sa liste A i B predstavljaju zakonsko pravo ove populacije, na ćemu će Ministarstvo zdravlja insistirati. U pogledu upućivanja na lečenje u vojno-medicinske ustanove, rekao je da zakonska prepreka za to ne postoji i da je reč samo o bahatosti pojedinaca, kao i da će raditi na rešavanju i ovog problema.

 **Aleksandar Dragišić**, sekretar Udruženja boraca rata 1990. Srbije, takođe je izrazio podršku donošenju novog zakona. Istakao je da je ovo udruženje više puta dopisom poslaničkim grupama u Narodnoj skupštini, pokretalo inicijativu za donošenje centralnog registra boraca, kao i za reviziju svih osoba s invaliditetom koje su bile borci ratova od 1990. godine. Rekao je da pojedina istraživanja govore da je u Srbiji oko 30% lažno prijavljenih osoba s invaliditetom, a da je ova brojka možda i veća. Smatra da bi pre donošenja zakona, najpre trebalo utvrditi tačan broj boraca - osoba s invaliditetom. Takođe, postavio je pitanje dece poginulih ratnih rezervista i dobrovoljaca, kao i njihovog zapošljavanja i istakao da o njima niko ne vodi računa.

 **Sreten Lazović**, predsednik Udruženja učesnika rata 1991-1999. iz Kraljeva istakao je da je u Raškom kraju iz kog on dolazi, odziv boraca uvek bio najviši mogući, ali da država to ne ume da ceni. Postavio je i pitanje dezertera, odnosno onih koji se na poziv za rat nisu odazivali i naglasio da država svojim odnosom prema borcima, pored svih drugih, doprinosi i ovom problemu. Složio se da je revizija boraca neophodna, kako bi se konačno prestalo sa zloupotrebama. U ime boraca iz Kraljeva, postavio je pitanje zbog čega je povučena tužba protiv NATO-a za genocid nad državom Srbijom.

 **Milenko Stanić**, predsednik Saveza ratnih vojnih invalida Srbije, pročitao je deo peticije upućene predsednicima Narodne skupštine, Republike i Vlade, kojom su obuhvaćeni pojedini problemi ove populacije. Između ostalog, pomenuo je da bi novim zakonom trebalo da budu obuhvaćeni svi borci, od početka ratnih sukoba na teritoriji bivše SFRJ, kao i oni koji će ubuduće učestovovati; da se svim ratnim vojnim invalidima i porodicama palih boraca iz prethodnih ratova, prizna odgovarajući status, bez obzira na to da li su ratovali na strani partizana ili četnika; da se zakonom precizira izrada pravilnika, uz poštovanje međunarodne klasifikacije bolesti i funkcionisanja i onesposobljenja i da se maksimalno primenjuju standardi o izjednačavanju mogućnosti za osobe s invaliditetom; da se zakonom definiše neka vrsta nacionalnog priznanja za sve borce i ratne vojne invalide; da se shodno međunarodnim standardima obezbede ista opšta prava svim ratnim vojnim invalidima, bez obzira na grupu invaliditeta, mesto življenja, imovinsko stanje i radnu sposobnost; da se obezbedi minimum standarda socijalne sigurnosti i društvene olakšice; da se u zakon ugrade sva dosadašnja stečena prava ratnih vojnih invalida i boraca, ali i da se unaprede, kao i da se ugrade kvalitetna rešenja zdravstvene zaštite i rehabilitacije ratnih vojnih invalida; da se u izradu teksta zakona uključi najšira moguća populacija ratnih vojnih invalida i boraca; da predlog zakona bude na javnoj raspravi minimum 60 dana, uz učešće boraca i ratnih vojnih invalida; da se iz zakona izostave sva vremenska ograničenja, koja sprečavaju ratne vojne invalide da ostvare svoja prava po osnovu bolesti itd.

 **Jovanka Pavlović**, supruga palog borca, istakla je da bi budućim zakonom trebalo da budu obuhvaćena sva dosadašnja prava, ali i da budu unapređena. Naglasila je da porodice palih boraca trenutno imaju pravo samo na porodičnu i dopunsku porodičnu invalidninu, dok pravo na mesečno primanje mogu ostvariti tek nakon navršene 50. godine života, a da deca ovo pravo imaju do 15. godine života. Pomenula je problem koji se odnosi na decu palih boraca (o čemu je već bilo reči) i istakla da su ova deca prepuštena sama sebi, a da prilikom zaposlenja nemaju ničiju pomoć.

 **Radovan Samardžić**, načelnik Klinike za psihijatriju Vojnomedicinske akademije, istakao je da je VMA, tj. vojno zdravstvo uopšte, dalo značajan doprinos u lečenju ratnih veterana, aktivno učestvujući u prevenciji, lečenju i psihosocijalnoj rehabilitaciji veterana. VMA je u pretodnom periodu imala saradnju sa različitim ministarstvima, u okviru pokušaja da se napravi uvid u to koliko ratnih veterana ima ne samo telesne povrede, već i duševne, odnosno koliko je onih sa mentalnim poremećajima zadobijenim kao posledica učešća u ratovima. Istakao je da se posttraumatski stresni poremećaj, koji je kao što je već rečeno, prisutan kod ove populacije, često i zloupotrebljava, odnosno, koristi se za stigmatizaciju ratnih veterana. Ono što je zabrinjavajuće jeste to što još uvek ne postoji definicija ratnog veterana, o čemu je takođe bilo reči. Izrazio je nadu da će ovo javno slušanje, doprineti tome da počne rešavanje određenih problema ove populacije, a najpre da se odgovori na malopre pomenuto pitanje, za koje smatra da je elementarno.

 **Stevo Kovačević**, ratni vojni invalid, takođe se osvrnuo na pitanje – ko danas predstavlja ratnog veterana u Srbiji. Rekao je da odsustvo odgovora na ovo pitanje, dovoljno govori. U cilju boljeg determinisanja prava ove populacije, predložio je da se u preambulu budućeg zakona, stavi definicija karaktera prava borca, s obzirom na to da nisu svi borci jednaki i da ne mogu identična prava da imaju borci koji su oboleli od posledica ratovanja i oni koji to nisu. Pored toga, treba definisati karakter prava boraca – osoba s invaliditetom. Izrazio je nadu da prilikom izrade novog zakona, neće doći do utvrđivanja prava koja su ispod već stečenih i da se ona ničim neće dovoditi u pitanje. Govoreći o Zakonu o udruženjima građana, rekao je da je ovaj institut u zakonu potpuno diskreditovan i da npr. udruženje koje se sastoji od samo tri osobe, ne može imati bilo kakav društveni uticaj, niti težinu. Smatra da je to slučaj i sa mnogim udruženjima ratnih veterana i da bi zakonodavac izmenom zakona mogao da utiče da se ovo promeni.

 **Miroslav Vuković**, predstavnik Srpskog četničkog pokreta, istakao je da diskriminacija populacije ratnih veterana postoji, ali da ne vredi samo govoriti o tome, već je neophodno nešto i uraditi. Izneo je mišljenje da bi za ovu populaciju, umesto Ministarstva rada, zapošljavanja i socijalne politike, koje je sad nadležno, trebalo da bude nadležno Ministarstvo odbrane, koje ima više resursa neophodnih za rešavanje pitanja u ovoj oblasti, a smatra da bi se time sprečile i razne zloupotrebe.

 **Negovan Stanković**, državni sekretar je ponovio da je neophodno definisati ko su ratni veterani, zatim, registrovati ih, kako bi se znao tačan broj, a ovo podrazumeva i izradu socijalne karte. Tek nakon toga će država moći ozbiljnije da pristupi rešavanju mnogih važnih pitanja koja se odnose na ovu populaciju.

 **Nikola Medaković**, predstavnik civilnih invalida rata, rekao je da je on stradao kao dete u Vukovaru 1991. godine. Smatra da su mu prava koja bi kao civilni invalid rata trebalo da ima, osporena, kao i da bi svima onima koji su izbegli sa teritorije Srpske Krajine, Hrvatske i Bosne i Hercegovine, trebalo priznati prava. Izrazio je nadu da će se, bez obzira na tešku ekonomsku situaciju u zemlji, ovo uzeti u razmatranje prilikom izrade zakona.

 **Goran Bašić**, zamenik Zaštitnika građana naglasio je da je Zaštitniku građana do sad stigla samo jedna pritužba ratnog veterana, koja je uspešno rešena. Naglasio je da Zaštitnik građana stoji na raspolaganju i Narodnoj skupštini i resornim ministarstvima da u okviru svojih resursa, pomogne i prilikom donošenja zakona, ali i u promeni percepcije društva o položaju ratnih veterana.

 **Saša Dujović** je zahvalio svima koji su prisustvovali i svojom raspravom doprineli da problemi ratnih veterana konačno počnu da se rešavaju. Povodom isticanja tokom rasprave da ne postoji definicija ratnog veterana, podsetio je da u aktuelnom zakonu iz 1998. godine postoji definicija borca, ali da se od Ministarstva svakako očekuje da u što skorije vreme ili predloži novi zakon, ili prihvati onaj koji je već predložen. U svakom slučaju, smatra da je važno da ratni veterani što pre dobiju pravnu zaštitu koju zaslužuju.

 INFORMACIJU SAČINILA

 Hana Butković